《缘识 其二十二》
宋代·赵炅

偃亚松，笔迹高。来更妙，甚奇特，三十年前曾收得。

上下度量有短长，平头一样青烟色。半枯半嫩小枝斜，筛风阴石皆法则。

左隈右倚四维绝，悬在书堂谁分别。喝起诸山未是奇，千年鹤坐方可说。

根蟠龙，笼春雪，团团引出桂华月。暗聚风生攲枕观，驱逐邪魔无情灭。

若在灵山片时久，感动天人师子吼。扫教心地起自然，好看纵横如意手。

偃亚松，偃亚松，或真个生在深谷，为栋梁之异木。

任从霜雪摧残，终归众人之瞻瞩。